**Samospráva pre deti a mládež(?)**

Mladí majú záujem o veci verejné, a to hlavne o tie, ktoré sa ich bezprostredne týkajú na úrovni školy a najmä miestnej komunity.

Podľa prieskumu, ktorý v roku 2017 realizovala agentúra FOCUS pre Radu mládeže Slovenska, **až 55% mladých si myslí, že majú malý alebo žiadny vplyv na chod miestnej samosprávy. Napriek tomu stále 57% mladých Slovákov čiastočne alebo úplne dôveruje orgánom miestnej samosprávy.**

Mladí pre svoj život považujú za dôležité zlepšovanie prostredia, v ktorom žijú, ako je napríklad dostupnosť bývania, zdravotníckych služieb, kvalitnej práce, kultúrneho života, dostupnosti internetových služieb a pod.

Mnohé oblasti, ktoré mladí pomenovali, sú v úplnej alebo čiastočnej kompetencii miest a obcí, teda volených samospráv. Iba na zvolených predstaviteľoch (starostoch, primátoroch, mestských a obecných poslancoch) závisí, ako zahrnú potreby mladých ľudí medzi priority svojej volebnej kampane a po svojom zvolení medzi reálne ciele výkonu svojej funkcie.

Rada mládeže Slovenska pripravila vyhlásenie, ktoré môže každý kandidát v komunálnych voľbách podpísať online na stránke [**www.premladych.sk**](http://www.premladych.sk). Cieľom je zvýrazniť potreby mladých a dať príležitosť kandidátom v nadchádzajúcich komunálnych voľbách prihlásiť sa k politikám, ktoré podporia mladých v ich živote, vytvoria v regiónoch atmosféru a motivujú mladých ostať žiť na miestach, kde sa narodili a vyrástli.

*„Mladí ľudia na Slovensku stále dôverujú obciam a mestám, že presadzujú ich záujmy. Napriek rastúcej nedôvere voči inštitúciám si mestá a obce udržujú veľký stupeň dôvery medzi mladými. Dôvera je však krehká vec a ak si chcú komunálni politici túto dôveru zachovať, musia v svojich programoch zohľadniť aj záujmy mladých Slovákov. Vyhlásenie ukazuje, akým smerom sa môžu kandidáti v komunálnych voľbách uberať.“* zdôvodnilspustenie tejto kampane Michal Považan z Rady mládeže Slovenska.

***Vyhlásenie kandidátov v komunálnych voľbách 2018 o podpore aktivít a príležitostí pre deti a mládež***

*Komunálni politici rozhodujú o väčšine záležitostí, ktoré bezprostredne ovplyvňujú život detí a mladých ľudí v školách, pri trávení voľného času, v rodinách. Na tom, kto je zvolený ako starosta alebo obecný poslanec, záleží.*

*Rada mládeže Slovenska, ako platforma 25 mládežníckych organizácií pracujúcich s približne 300 000 mladými ľuďmi, pripravila vyhlásenie pre kandidátov v nadchádzajúcich komunálnych voľbách, v ktorom potvrdia svoju podporu a záujem o zvýšenie kvality života detí a mladých ľudí tam, kde žijú: v ich mestách a obciach.*

**Ako kandidát/kandidátka v nadchádzajúcich komunálnych voľbách vyhlasujem, že** kvalita života detí a mladých ľudí patrí medzi moje politické priority, čo sa prakticky prejaví v mojej práci, presadzovaných názoroch a iniciatívach; a preto budem podporovať:

* kontinuálne mapovanie potrieb a záujmov detí a mladých ľudí;
* venovanie zvláštnej pozornosti otázkam inklúzie detí a mladých ľudí;
* primerané informovanie detí a mladých ľudí a ich priame zapojenie do procesov tvorby rozhodnutí o veciach, ktoré sa ich týkajú, následnej realizácie a vyhodnocovania;
* iniciatívy detí a mladých ľudí ako aj tvorbu príležitostí pre ich realizáciu sa v prospech seba a komunity;
* účasť mladých ľudí na rozhodovaní o živote obce;
* dobrovoľnícke aktivity detí a mladých ľudí a ich komunitné iniciatívy;
* žiacke školské rady na školách, ktorých je obec alebo mesto zriaďovateľom;
* poskytovanie priestorov deťom a mladým ľuďom na stretávanie sa a ich rovesnícke aktivity;
* prácu s deťmi a mladými ľuďmi, ich neformálne vzdelávanie;
* mimovládne organizácie, ktoré u nás pôsobia v oblasti práce s deťmi a mladými ľuďmi.

Pri výkone svojej funkcie budem spolupracovať s inštitúciami, organizáciami, odborníkmi a aktívnymi jednotlivcami v prospech detí a mladých ľudí. Zároveň sa budem všestranne usilovať, aby samospráva venovala zvýšenú pozornosť podpore medzigeneračného dialógu a zapájaniu všetkých vekových skupín obyvateľstva, vrátane detí a mladých ľudí do spoločných aktivít pre dobro nás všetkých.

**Kto sme:**

Rada mládeže Slovenska (RmS) združuje mimovládne organizácie, ktoré sa venujú deťom a mládeži. V súčasnosti ich zastrešuje 25, každá z nich je formálne zaregistrovaná ako občianske združenie alebo nezisková organizácia. Všetky spolu združujú viac ako 60-tisíc detí a mladých ľudí a pracujú celkovo s 300-tisíc mladými. RmS vznikla v roku 1990 ako občianske združenie. Od začiatku svojho pôsobenia funguje na celoštátnej úrovni a detské a mládežnícke organizácie zastrešuje bez ohľadu na ich politické presvedčenie, náboženské vyznanie, národnostnú či etnickú príslušnosť.

**Kontakt pre médiá:**

Nikola Tokárová

PR manažérka

Rada mládeže Slovenska

Mail: tokarova@mladez.sk, rms@mladez.sk

Tel.: +421 948 783 968